Mai Mercado (KF), 2025-01-28:
Frivilligt socialt arbejde og velgørenhed er en kerneværdi i det danske samfund, og hvorfor er velgørenhed vigtigt?
Hvorfor er frivilligt socialt arbejde vigtigt?
Det er næstekærlighed, og når man eksempelvis giver penge til velgørenhed, giver man jo typisk penge til en organisation, som kan skabe en struktur baseret på et hav af frivillige.
At lave frivilligt socialt arbejde øger den sociale kapital i vores land.
For det andet er velgørenhed og velgørende foreninger med til at skabe et stærkt civilsamfund, og frivilligt socialt arbejde bidrager til at skabe en solid sammenhængskraft i vores samfund, fordi det er troen på, at vi er en del af et stærkt fællesskab, forbundne og forpligtede, hvor vi har blik for dem, som ikke har det lige så let som os selv, og hvor vi har tillid til, at andre også ønsker at være en del af det samme forpligtende fællesskab.
For frivillige foreninger øger tolerancen, accepten og humanismen i et samfund.
For det tredje kan man på nogle stræk faktisk nå længere med civilsamfundet end med den offentlige sektor.
Man kan i højere grad række ud og nå ind til et menneske, end en offentlig myndighed måske kan gøre det – der er mindre mistænksomhed og mindre mistro; man er der jo ikke fra kommunens side, men man er der frivilligt, og man er der for det enkelte menneske – og lige så vel som der er en grænse for, hvad Systemdanmark kan levere, så er der tilsvarende ikke noget loft for, hvad de frivillige foreninger kan levere og udrette.
Derfor skal de frivillige foreninger have bedre vilkår, så vi kan hjælpe flere, og de kan hjælpe flere, end de gør i dag.
I dag udgør indsamlingsloven en udfordring.
I dag må de velgørende organisationer ikke tilbyde danskerne at blive faste støtter og støtte med et fast beløb om måneden.
Organisationerne må kun tilbyde engangsdonationer eller medlemskaber med alt, hvad det indebærer af gensidige forpligtelser til eksempelvis at indkalde til generalforsamling, og det er ærgerligt.
For mange efterspørger blot at kunne støtte dem med et fast beløb, og de ønsker ikke en mase medlemsblade, kurser eller generalforsamlinger, og det er derfor, at Konservative og SF i fællesskab fremsætter det her forslag om at revidere indsamlingsloven, og vi ved også, at foreningerne efterspørger dette.
Derfor bliver det også lidt fattigt, når afvisningen fra regeringen bliver, at åh, det synes man ikke lige der er behov for, det er ikke nødvendigt lige nu, man reviderede den jo tilbage i 2017, og når man spørger, om man ikke kan bruge tiden på noget andet, underforstået, at det lidt er noget pjat.
For Det Konservative Folkeparti bliver de frivillige foreninger og civilsamfundet aldrig nogen sinde noget pjat, og vi er dybt optagede af dem, og derfor vil jeg også overlade resten af min taletid til Julemærkefonden, som både har skrevet til mig, men formentlig også til alle andre retsordførere: I Julemærkefonden hjælper vi hvert år knap 1.000 børn til en ny start efter mobning, skolevægring og ensomhed eller andre udfordringer med deres trivsel.
Vi er helt afhængige af at kunne indsamle midler fra danskerne for at kunne tilbyde børn et 10-ugersophold, der ændrer deres situation og livsbane.
Vi er stolte af vores arbejde og af, at vi primært finansierer det igennem indsamlede midler.
Desværre er vi begrænsede af de nuværende regler for indsamlinger, som forhindrer danskerne i at støtte os fast med et månedligt beløb, uden at vi forinden har haft dem forbi i vores webshop eller andet, der ifølge de nuværende regler skaber en relation.
Vi kan kun tilbyde gammeldags engangsdonationer eller opfordre dem til at tegne fuldgyldige medlemskaber af vores støtteforening.
Dette medfører øgede udgifter til dels markedsføring, dels administration og drift af foreningen, hvis eneste formål er at indsamle midler.
Det er regler, som er usmidige for danskerne, som foretrækker mere enkle og uforpligtende måder at støtte på uden krav om medlemskab.
Vi håber, at du vil være med til at modernisere indsamlingsloven, så danskerne frit kan støtte os på den måde, der passer dem bedst, og det vil gøre en stor forskel for os, hvis beslutningsforslaget om moderniserede regler for støtte til velgørende organisationer får opbakning.